Ritt Bjerregaard (S), 2000-03-28:
Den debat, som Kristeligt Folkeparti lægger op til med sin forespørgsel, er både interessant og relevant for regeringen lige så vel som de indledende bemærkninger, som hr. Ole M. Nielsen fulgte den op med.
Alle kan som udgangspunkt være enige i, at det er vigtigt med en høj fødevarekvalitet, og alle kan også som udgangspunkt være enige i, at det er vigtigt, at landbrugssektoren fortsat kan yde et væsentligt bidrag til samfundshusholdningen.
Der er mange og mange forskelligartede udfordringer, der skal tackles i denne sammenhæng,
og derfor meddelte regeringen allerede i lovprogrammet, at der i indeværende samling ville blive fremlagt en fødevareerhvervspolitisk redegørelse.
Denne redegørelse vil blive fremlagt inden længe.
Den er blevet forsinket, fordi jeg selvfølgelig som ny minister gerne ville have lejlighed til selv at præge den med konklusioner og forslag.
Jeg vil i øvrigt minde om den indsats, regeringen har iværksat med fremlæggelsen af den overordnede erhvervsstrategi »dk21«.
Heri fremlægger regeringen sin vision for erhvervsudviklingen i de næste 5-10 år, »Det holdbare samfund«.
Regeringen fremlægger her en række initiativer med fokus bl.a. på øget viden, globalisering, innovation og fornyelse og øget samfundsmæssigt ansvar for virksomhederne.
Visionen er som sagt et holdbart samfund, der er konkurrencedygtigt og som kan matche de kommende års udfordringer.
Det siger sig selv, at initiativerne i erhvervsredegørelsen også vil komme landbruget og fødevaresektoren til gode.
Men det er samtidig regeringens vurdering, at der er et særligt behov for at udvikle solide rammer for udviklingen i landbrugssektoren og tilknyttede erhverv.
Det er derfor, der kommer denne særlige redegørelse på fødevareerhvervsområdet.
Redegørelsen skal ses i naturlig forlængelse af de redegørelser om fødevarepolitik, der allerede er fremlagt, og jeg henviser her til den fra januar 1998 og til den om fiskeripolitikken fra november 1998.
Nøgleordene i redegørelsen vil derfor især være fødevaresikkerheden, sundheden, kvaliteten, dyrevelfærden og forskningen, naturligvis i kombination med målsætninger for landbrugserhvervet og fødevaresektoren om øget konkurrenceevne, beskæftigelsesvirkning og bidrag til samfundsøkonomien.
Det afgørende for, hvad jeg vil kalde en holdbar udvikling i landbrugserhvervet, er, at de kvalitative mål med hensyn til sikkerhed, sundhed og kvalitet m.m. kan bæres igennem primærerhvervet, forarbejdningsledet og afsætningsledet helt frem til forbrugeren.
Der er i denne forbindelse behov for at styrke samspillet mellem de forskellige led i processen.
Det ligger desuden ligefor at pege på økologien som en udvikling, der kan løfte denne udfordring.
Derfor er regeringen også i fuld gang med at gennemføre den økologiske Aktionsplan II, som især retter sig mod afsætningen af økologiske varer, lige så vel som vi overvejer, hvad vi i øvrigt kan gøre for at styrke den spændende udvikling, der allerede er i gang på dette område.
Rammerne for primærerhvervet skal fremtidssikres
med hensyn til strukturudvikling, generationsskifte og udviklingen i landdistrikterne generelt, og det skal sikres, at eventuelle risici i produktionen kan håndteres, og at der er fuld åbenhed og konsekvens i forbindelse med de nødvendige tiltag.
Fødevarekvalitet skal fremmes gennem tiltag, der styrker produktionen af kvalitetsfødevarer, og der kan her nævnes initiativer som salmonellabekæmpelse, registrering af medicinforbrug, forskning i sygdomsfremkaldende bakterier samt støtte til produktudvikling og udviklingen af kvalitetsmærket.
Der skal derfor gennemføres en ensartet kontrol fra jord til bord.
Grundlaget for denne indsats ligger i den nye fødevarelov, der trådte i kraft den 1. januar i år.
Det er vigtigt, at forbrugerne får information om fødevarernes kvalitet og sammensætning.
Det kan ske ved mærkning og ved oplysning om ernæring og kostsammensætning.
Det er dernæst vigtigt, at forarbejdningsindustrien bliver mere innovativ og internationalt orienteret, så den kan leve op til fremtidens hårde konkurrencekrav.
Det er afgørende, at værditilvæksten kan øges i landbrugssektoren.
Det mener vi at både miljøkrav i bred forstand og effektive kontrol- og dokumentationssystemer kan bidrage til.
Her er et felt, der skal udvikles i et offentligt-privat samspil.
Håndteringen af disse udfordringer vil blive nærmere belyst i den kommende redegørelse.
Jeg kan dog allerede nu oplyse, at de forslag til landdistriktsstøtteloven, altså L 54, og innovationsloven, nemlig L 177, som allerede er fremsat, vil skulle danne den lovgivningsmæssige ramme omkring store dele af indsatsen. På det internationale område er det nødvendigt med yderligere reformer af EU's landbrugspolitik, dels af hensyn til udvidelsen og dels af hensyn til de videre forhandlinger i Verdenshandelsorganisationen.
I den forbindelse skal EU bidrage til, at der skabes gode rammevilkår for landbrugserhvervets omstilling til konkurrencen på verdensmarkedet i form af forskning, produktudvikling og bistand til markedsfremme i tredjemarkedslandene.
Fødevareministeriet er allerede aktivt på eksportfremmeområdet med en række initiativer, og jeg kan i den forbindelse oplyse, at statsministeren i begyndelsen af maj står i spidsen for et eksportfremstød for fødevarer og produktionsudstyr i Kina.
Dette vil være den bedste garanti for en styrket efterspørgsel efter danske fødevarer og dermed også udgøre det bedste grundlag for opretholdelse og styrkelse af landbrugserhvervets eksportindtjening og allerede betydningsfulde bidrag til beskæftigelsen.
Til slut vil jeg blot sige, at jeg nu har fortalt lidt om de udfordringer og initiativer, regeringer overvejer i forbindelse med den fødevareerhvervspolitiske redegørelse, som vil blive fremlagt i anden halvdel af april.
Jeg ser naturligvis frem til en interessant debat her i dag, men jeg håber, at Folketinget vil tage til efterretning, at regeringen vil fremlægge den omtalte redegørelse og på det grundlag være indstillet på en mere dybtgående debat af rammerne for udviklingen af et i alle henseender såvel miljømæssigt som økonomisk holdbart landbrug.
Forhandling